Strækvikler Strækvikler er oftest one size, og passer til alle. Strækvikler bruges som regel i de første måneder og til baby vejer ca. 7-10 kg (selvom viklen er godkendt til flere kg), simpelthen fordi det ikke er behageligt at bære en tungere baby i strækviklen. Fastvikler Fastvikler kommer i størrelserne 2-9. Kort sagt er viklen længere, jo større størrelsen. Langt de flestes basisstørrelse vil være størrelse 6 og den går du aldrig galt i byen med, uanset din størrelse, babyens størrelse og hvilke bindinger du vil bære med. Hvis du er enten stor eller lille, kan du overveje at gå op eller ned i viklestørrelse. Din babys størrelse betyder også noget: Er det en nyfødt du skal vikle, fylder baby ikke så meget. Er det derimod en toddler, bruges der lidt mere viklestof til bindingerne. De forskellige bindinger bruger ligeledes mere eller mindre stof. Der er derfor flere faktorer, som spiller ind, når du skal vælge størrelsen på din fastvikle. Vores anbefaling til nybegyndere er at anskaffe en størrelse 6. Den passer langt de fleste, og med en størrelse 6 begrænser du ikke dine muligheder for at binde på mange forskellige måder. Læs mere om valg af størrelse fastvikle her. Ringslynger Ringslynger er oftest, ligesom strækvikler, one size. Nogle viklemærker laver flere ringslyngestørrelser, men størrelsesforskellen er ikke afgørende for, om du kan passe slyngen. Det er mere et præferencespørgsmål: Nogle kan godt lide, at der er meget stof, og at "halen" på ringslyngen er lang. Andre foretrækker en kortere slynge, hvor der ikke er nær så meget stof "til overs". Vi anbefaler derfor nybegyndere at anskaffe sig en størrelse M, hvis der findes forskellige størrelser af den ringslynge, du har forelsket dig i.